**TLAČOVÁ SPRÁVA/Bratislava, 18. február 2020**

## Festival Nová dráma/New drama 2020 pozná finalistov!

**Počas 16. ročníka celoslovenského divadelného festivalu sa v Bratislave predstaví osem divadelných inscenácií súčasnej slovenskej a svetovej drámy. O ceny zabojujú v bratislavských divadlách od 11. do 16. mája 2020 počas festivalu Nová dráma/New drama 2020.**

Spomedzi 72 zaradených divadelných inscenácií, ktoré mali premiéru v časovom rozsahu od 1. februára 2019 do 31. januára 2020, vybrala dramaturgická rada festivalu osem súťažných inscenácií. Dramaturgická rada zasadala v takomto zložení: Elena Knopová (riaditeľka Ústavu divadelnej a filmovej vedy Centra vied o umení SAV, teatrologička), Diana Pavlačková (teatrologička), Barbora Forkovičová (odborná redaktorka časopisu kød, divadelná kritička), Peter Galdík (dramaturg Bratislavského bábkového divadla) a Marek Godovič (teatrológ, dramaturg).

Šestnásty ročník festivalu sa bude niesť tematicky v dvoch rovinách: okrem toho, že participuje v celoslovenskom projekte Rok slovenského divadla 2020, budú počas neho rezonovať aj témy recyklácie v súvislosti s divadelným umením. Divadelný ústav v spolupráci so Slovenským centrom AICT zároveň pripravuje konferenciu a kongres pre divadelných kritikov z celého sveta, členov siete AICT. Paralelne s festivalom Nová dráma/New Drama 2020 prebehne aj Showcase slovenského divadla, ktorý účastníkom konferencie a kongresu AICT prinesie ukážku slovenskej súčasnej drámy.

**Zoznam nominovaných inscenácií do hlavného programu 16. ročníka festivalu Nová dráma/New Drama 2020 (inscenácie sú zoradené abecedne podľa názvu):**

* **Anders Thomas Jensen: *Adamove jablká***

(réžia: Ján Luterán)

Štátne divadlo Košice

* **Marián Amsler: *(bez)mocní***

(réžia: Marián Amsler)

Divadlo Petra Mankoveckého

* **Miklós Forgács: *Bezzubatá***

(réžia: Eduard Kudláč)

Mestské divadlo Žilina

* **Jiří Havelka a kol.: *Dnes večer nehráme***

(réžia: Jiří Havelka a kol.)

Slovenské národné divadlo

* **Iveta Horváthová: *Ostrov***

(réžia: Marián Pecko)

Slovenské komorné divadlo Martin

* **Michał Walczak: *Pieskovisko***

(réžia: Braňo Mazúch)

Divadlo Alexandra Duchnoviča

* **Friedrich Dürrenmatt - Peter Galdík: *Romulus V.***

(réžia: Peter Galdík)

Uhol\_92

* **Andrej Kalinka: *Temperamenty***

(réžia: Andrej Kalinka)

Divadlo Jána Palárika v Trnave

V prípade divadelnej inscenácie ***Romulus V.*** sa člen dramaturgickej rady Peter Galdík nezúčastnil hlasovania.

**O festivale Nová dráma/New Drama 2020**

Šestnásty ročník festivalu, ktorý organizuje Divadelný ústav, sa uskutoční **11. – 16. mája 2020** v Bratislave. Do hlavného programu festivalu vybrala dramaturgická rada osem inscenácií, ktoré sa budú uchádzať o tri festivalové ceny. O hlavnej cene za najlepšiu inscenáciu festivalu Grand Prix Nová dráma/New Drama 2020 rozhodne medzinárodná porota. Účastníci seminára mladej kritiky, poslucháči vysokých škôl umeleckého a humanitného smeru, udelia Cenu študentskej poroty. Inscenácia, ktorá získa najviac diváckych hlasov, dostane Cenu bratislavského diváka. Odovzdávanie cien prebehne počas slávnostného ceremoniálu 16. mája 2020.

Programová sekcia **Focus** je zameraná na súčasnú drámu a divadlo **Rakúska**. Počas prednášky o súčasnom rakúskom divadle a dráme **Theory Event** bude do života uvedená publikácia, ktorá zahŕňa preklad troch súčasných rakúskych drám do slovenského jazyka.Patrónom festivalu bude nemecký dramatik a režisér **Falk Richter**, ktorý bude viesť masterclass pre slovenských divadelníkov.

Aktuálne informácie o festivale budú pravidelne zverejňované na [www.novadrama.sk](http://www.novadrama.sk)

Oplatí sa nás sledovať aj na Facebooku – [www.facebook.com/NovaDramaFestival](http://www.facebook.com/NovaDramaFestival)

**Pre viac informácií kontaktujte:**

**EVA FAČKOVÁ**

eva.fackova@theatre.sk • +421 918 838 761 • [www.novadrama.sk](http://www.novadrama.sk)

Divadelný ústav • Jakubovo nám. 12 • 813 57 Bratislava